**Έκθεση της Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για το νομοσχέδιο «Ο περί Αστυνομίας (Τροποποιητικός) (Αρ. 7) Νόμος του 2022»**

**Παρόντες:**

|  |  |
| --- | --- |
| Νίκος Τορναρίτης, πρόεδρος | Γιώργος Κουκουμάς |
| Φωτεινή Τσιρίδου | Πανίκος Λεωνίδου |
| Νίκος Γεωργίου | Σωτήρης Ιωάννου |
| Άριστος Δαμιανού | Χαράλαμπος Θεοπέμπτου |
| Ανδρέας Πασιουρτίδης |  |

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 15 και 22 Μαρτίου 2023. Στην πρώτη συνεδρία της επιτροπής κλήθηκαν και παρευρέθηκαν ενώπιόν της εκπρόσωποι του Υπουργείου Δικαιοσύνης και Δημοσίας Τάξεως, της Αστυνομίας Κύπρου, του Συνδέσμου Αστυνομίας Κύπρου (ΣΑΚ), του Κλάδου Αστυνομικού Σώματος της Ανεξάρτητης Συντεχνίας Δημοσίων Υπαλλήλων Κύπρου (ΚΑΣ-ΑΣΔΥΚ), καθώς και του Κλάδου Αστυνομικού Σώματος - ΙΣΟΤΗΤΑ.

Η Νομική Υπηρεσία της Δημοκρατίας και ο Σύνδεσμος Ανώτερων Αξιωματικών Αστυνομίας Κύπρου, παρ’ όλο που κλήθηκαν, δεν εκπροσωπήθηκαν στη συνεδρία της επιτροπής.

Σκοπός του νομοσχεδίου είναι η τροποποίηση του περί Αστυνομίας Νόμου, ώστε να παρασχεθεί η δυνατότητα στα μέλη της Αστυνομίας Κύπρου τα οποία διορίστηκαν ως ειδικοί αστυνομικοί ή ως αστυφύλακες και κατέχουν τα προσόντα ειδικοτήτων χειριστών πτητικών μέσων, μηχανικών πτητικών μέσων, ηλεκτρονικών μηχανικών πτητικών μέσων, κυβερνητών αστυνομικών ακάτων, ηλεκτρονικών αστυνομικών ακάτων, μηχανολόγων μηχανικών αστυνομικών ακάτων και στα οποία έχει ανατεθεί η εκτέλεση των εν λόγω καθηκόντων στην Αστυνομία Κύπρου να διεκδικούν διορισμό σε εξειδικευμένη θέση της ειδικότητας που κατέχουν και τα καθήκοντα της οποίας εκτελούν ανεξαρτήτως ηλικίας.

Ειδικότερα, σύμφωνα με τα στοιχεία που κατατέθηκαν από το Υπουργείο Δικαιοσύνης και Δημοσίας Τάξεως, για τον διορισμό προσώπου ως εξειδικευμένου μέλους της Αστυνομίας Κύπρου απαιτείται μεταξύ άλλων ο υποψήφιος για διορισμό να μην έχει συμπληρώσει το τεσσαρακοστό (40ό) έτος της ηλικίας του. Ωστόσο, σύμφωνα με τις πρόνοιες του Κανονισμού 45 των περί Αστυνομίας (Γενικών) Κανονισμών, ο Αρχηγός της Αστυνομίας Κύπρου έχει τη δυνατότητα να αναθέτει σε μέλη της καθήκοντα που ο ίδιος κρίνει αναγκαία για τη διατήρηση και βελτίωση της αποδοτικότητάς της, με αποτέλεσμα μέλη της που διορίστηκαν ως ειδικοί αστυνομικοί ή ως αστυφύλακες ήδη να εκτελούν καθήκοντα σχετικά με τα προσόντα που απαιτούνται για διορισμό ως εξειδικευμένα μέλη της Αστυνομίας Κύπρου, δηλαδή προσόντα ειδικοτήτων χειριστών πτητικών μέσων, κυβερνητών αστυνομικών ακάτων, ηλεκτρονικών αστυνομικών ακάτων και μηχανολόγων μηχανικών αστυνομικών ακάτων.

Σημειώνεται περαιτέρω ότι, σύμφωνα με τα πιο πάνω στοιχεία, αντίστοιχη με την προτεινόμενη ρύθμιση εξαίρεση από το ηλικιακό όριο που θεσπίζεται για διορισμό σε θέση στην Αστυνομία Κύπρου προβλέπεται και για τον διορισμό τακτικών ειδικών αστυνομικών και ειδικών αστυνομικών στη θέση αστυφύλακα.

Στο πλαίσιο της συζήτησης του υπό εξέταση νομοσχεδίου ο εκπρόσωπος του Υπουργείου Δικαιοσύνης και Δημοσίας Τάξεως, αφού ενημέρωσε την επιτροπή σχετικά με τις προτεινόμενες ρυθμίσεις, ανέφερε ότι αυτές αποτελούν εισήγηση του Αρχηγού της Αστυνομίας, με την οποία συμφωνούν και οι εμπλεκόμενοι φορείς.

Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις ακόλουθες θέσεις:

1. Ο πρόεδρος και τα μέλη της επιτροπής βουλευτές της κοινοβουλευτικής ομάδας του Δημοκρατικού Συναγερμού εισηγούνται στην ολομέλεια του σώματος την ψήφιση του νομοσχεδίου σε νόμο.

2. Τα μέλη της επιτροπής βουλευτές των κοινοβουλευτικών ομάδων ΑΚΕΛ-Αριστερά-Νέες Δυνάμεις και του Δημοκρατικού Κόμματος, καθώς και το μέλος της βουλευτής του Εθνικού Λαϊκού Μετώπου και το μέλος της βουλευτής του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών του νομοσχεδίου κατά τη συζήτησή του ενώπιον της ολομέλειας του σώματος.

24 Απριλίου 2023

Αρ. Φακ. 23.01.063.286-2022

ΑΦ/ΘΗ/ΑΓ